Die swak skakel | News24
Die swak skakel
‘n BEKENDE televisie program se titel is: “The Weakest Link.”
Die deelnemers probeer om so vinnig moontlik so veel as moontlik prysgeld bymekaar te maak. Dit vermag jy deur die regte antwoorde op die vrae gevra te gee. Dit help dat jy die volgende “skakel” bereik. Jy kan jou geld bank voor die vraag gevra word om te keer dat jy geld verloor.
Dit beteken egter dat die hele proses van voor af begin. Uiteindelik bereik die kompetisie die punt waar die “sterkste skakel” in die ketting besluit wie die swakste skakel is, en van die program verwyder moet word. As jy afstap of uitstap, loop jy die sogenaamde “walk of shame”. Jy is dan eintlik ‘n verleentheid vir die groep.
Die lewe behandel mens soms rof. Ons almal weet hoe dit voel of die swakste skakel te wees, of om jou kop in skaamte te laat sak. Dikwels lei hierdie skaamtegevoelens daartoe dat mense hul onttrek aan die lewe. Dit lei tot gevoelens van minderwaardigheid of selfveragting. Ons is self hieraan skuldig deurdat ons mense wat “anders” as ons is uitsluit net op grond daarvan.
Ons stamp mense uit die pad om self vooruit te gaan in die lewe. Die goeie nuus is dat Jesus Christus volgens Matteus 12:20 juis die “swak skakels” in die samelewing eer. Daar staan geskrywe dat Hy ‘n riet wat geknak is nie sal afbreek nie en ‘n lamppit wat rook nie sal uitdoof nie.
Dalk het die lewe jou verwond. Dit was dalk ‘n skerp tong of ‘n groot fout wat jy genaak het, en jy voel gebroke.
Kom na Jesus. Hy spesialiseer daarin om wat stukkend is heel te maak. Dalk voel jy soos ‘n rokende lamppit. Jou liggie of lampie skyn maar flou.
Jy voel nie baie sterk of bekwaam of goed oor jouself nie. Jesus neem flikkerende lampies en voed dit met nuwe olie, terwyl hy die roet wat aan die pit van die lampie kleef skoonmaak. Jesus ontmoedig nie mense nie. Nee, Hy bring die beste in selfs die “swakste skakel” na vore en heel hulle. Volg Christus hierin na.